Nyelvtanulási motiváció az új évre Nyelvtanulási motiváció az új évre
A január 25-ig tartó időszakban mindenféle hasznos/érdekes dologról értekezünk itt a blogon (múltkor például a karácsonyi nyelvtanulási akciókról), most pedig egy igazán inspiráló és szívmelengető történettel szeretnék szolgálni.
András Lincoln egy amerikai srác, magyar származással, aki azért jött egy szál magában Magyarországra fél évre, hogy megtanulja a nyelvet és megismerje a gyökereit. Tapasztalt nyelvtanuló létemre is egészen elképesztő, amit képes volt elérni fél év alatt.
András nagymamája tanított neki néhány magyar népdalt Amerikában és egy picit magától is tanulta a nyelvet (felkutatott kinti magyarokat), de mikor megérkezett 2012. áprilisában, egy alapfoknál nem rendelkezett magasabb tudással magyarból. Az interjú 2012 októberében készült és csak a megfelelő alkalomra vártam, hogy kitehessem.
Úgy gondolom, a karácsony, az új év és a nagy fogadkozások előtt szerintem mindenképpen inspiráló egy ilyen történet és nem csak annak hasznos, aki magyarul tanul. Éppen ellenkezőleg: András számomra példaértékű a tanuláshoz való hozzáállásával és hogy hogyan hódította meg a “világ legnehezebb nyelvét” (ezt sosem felejtjük el elismételni, pedig igazából ilyen nincs is – mindössze komplex).
Az alábbi, két részes videó interjúban a következőkről lesz szó (a videó minősége lehetne jobb, de a következők már remélhetőleg jobbak lesznek):
I. rész. (14 perc)
Nehézségek a nyelvtanulásban
Vicces, félreérthető helyzetek és kezelésük
Mi könnyű a magyar nyelvben
Hogyan tanult, milyen módszerek váltak be neki, miért rendkívül fontos gyakorolni a beszédet és hogy ezt hogyan lehet fájdalommentesen megtenni (kiváló példa a beszélgetés közbeni tanulásra, hogy András sokszor visszakérdez és egyből be is építi mondandójába a hallottakat)
Miért jó hibázni és miért a legjobb barátaid a hibák a tanulásnál?
Miért félünk hibázni?
(Jó példa erre, hogy azt mondja “Mindenkik tudták, hogy Magyarországra akarok menni…”, vagy “Csináltam sokféle dolgokat…”, amik nyelvtanilag kicsit sántítanak, vagy hogy az angolra jellemzően “hehezi” a p-t (phersze), de őt (engem és igazából senkit) nem érdekli ezek. A lényeg a folyamatosságon és a kommunikáción van).
Hogyan gyakorold a beszédet, ha még túl kicsi a szókincsed?
II. rész. (14 perc)
Holtpont a tanulásban és hogy hogyan kezeld
A kontextus szerepe a tanulásban
Szleng és káromkodás helye a nyelvtanulásban (fiatalkorúak kedvéért kedvenc videó vágó Zoltánom kisípolta a gyenge káromkodásokat is, tehát nem kell aggódni).
Tanácsok egy új nyelv elkezdéséhez
A nyelvtanulásban felszedett tapasztalatok alkalmazása és szerepe az élet más területein
Hogyan lehet fenntartani a megszerzett nyelvtudást
Miért könnyebb a következő nyelvet megtanulni, ha egyet már sikerült
Ezenkívül még sok érdekes dologról van szó a kötetlen beszélgetésben.
Javaslom, hogy nézd meg egyben a két videót és ha valaha megakadsz a nyelvtanulással, akkor gyere ide vissza és nézd meg őket újra – mert ha valaki így meg tud tanulni magyarul szinte magától (egy-két hónapot járt csak hetente egyszer nyelviskolába), akkor bárki meg tud. Számomra András példakép és nagyon örülök, hogy megismerhettem.
Oszd meg a történetét másokkal is, hogy ők is motivációt meríthessenek belőle a tanuláshoz!